**Sajtóközlemény**

**Kiadja**: Budapesti Metropolitan Egyetem
Budapest, 2020-02-10

**Új nemzetközi rektorhelyettes a Budapesti Metropolitan Egyetemen**

**Új, a Nemzetközi Akadémiai Kapcsolatokért felelős rektorhelyettest nevezett ki a Budapesti Metropolitan Egyetem Kovács István Vilmos személyében. A felsőoktatás-fejlesztésben több mint 20 éves tapasztalattal rendelkező szakértő feladata elsősorban az intézmény nemzetközi kapcsolatainak bővítése és az intézményben zajló fejlesztési tevékenységek nemzetközi szintre emelése lesz.**

Február 1-től új rektorhelyettes felel a Budapesti Metropolitan Egyetem (METU) nemzetközi stratégiájának megvalósításáért. Kovács István Vilmos a zuglói Szent István Gimnázium fizikatanáraként kezdte pályáját, azóta pedig az oktatás- és a humántőke-fejlesztés számos szegmensében szerzett széleskörű tapasztalatot. Az EU-s csatlakozást megelőző hét évben az Oktatási Minisztérium Európai Integrációs Főosztályának vezetőjeként az ágazat csatlakozási felkészülését irányította, és koordinációjával készültek a 2004-2006-os operatív programok oktatási fejezetei. 2009-ig a Nemzeti Fejlesztési Ügynökség elnökhelyetteseként a fejlesztéspolitikai tervezésért felelt, ezen belül a felsőoktatás fejlesztését szolgáló kiemelt projektek előkészítésén dolgozott, valamint az OECD és az Európai Unió több szakbizottságában képviselte Magyarországot.

Kovács István Vilmos 2009 óta felsőoktatási szakértőként számos hazai és nemzetközi felsőoktatási projekt részese volt.2016-ig az ELTE Felsőoktatás- és Innovációkutató Csoportjának helyettes vezetőjeként felsőoktatás-pedagógia szakirányos hallgatók számára oktatott intézmény-menedzsment tantárgyakat. Tagja az HEInnovate program nemzetközi szakértői csoportjának, valamint társelnöke a Magyar Rektori Konferencia Nemzetközi Bizottságának. A Tempus Közalapítvány nemzetköziesedést értékelő eljárásának szakértője. A METU rektorhelyettesi pozíciójába a Budapesti Corvinus Egyetem nemzetközi és innovációs igazgatói székéből érkezett.

A Nemzetközi Kapcsolatokért felelős rektorhelyettesi pozícióban Kovács István Vilmos a Budapesti Metropolitan Egyetem nemzetköziesedési céljait, valamint az oktatás terén szerzett tapasztalataira és kapcsolati hálójára építve az intézmény szakmai tevékenységének nemzetközi szintre emelését támogatja.

„Kovács István Vilmos személyében olyan felsőoktatási szakember csatlakozik a METU-hoz, aki elkötelezett az oktatás és az egyetemen zajló kutatási tevékenység nemzetköziesítése mellett” – mondta Bachmann Bálint, a Budapesti Metropolitan Egyetem rektora. „Fejlesztési projektekben szerzett tapasztalataira nagyban építhetünk majd myBRAND oktatási programunk kibővítése és az intézmény nemzetközi kapcsolatainak kiterjesztése terén.”

**További információ:**Varga Dóra

+36 1 920 1817

+36 30 857 8179

dvarga@noguchi.hu

***A Budapesti Metropolitan Egyetemről***

A Budapesti Metropolitan Egyetem (METU) Magyarország legnagyobb magánkézben lévő felsőoktatási intézménye. A METU-n 2 karon, 4 fő képzési területen folyik képzés: kommunikáció, üzlet, turizmus és művészet. A folyamatosan bővülő magyar és angol nyelvű kínálatban jelenleg 35 alapszak, 33 mesterszak, 16 szakirányú továbbképzés és 7 felsőoktatási szakképzés közül választhatnak az egyetem iránt érdeklődők. A Metropolitannek jelenleg közel 7500 hallgatója van, akik 2011-től már nemcsak a fővárosban, hanem Hódmezővásárhelyen is folytathatják tanulmányaikat. Az intézmény 2001 óta meghatározó és dinamikusan fejlődő szereplője a hazai felsőoktatásnak. Képességfejlesztő tréningrendszere egyedülálló. A METU jelenleg közel 200 külföldi intézménnyel tart fenn partnerkapcsolatot.